རྒྱ་ནག་དང་བོད་གཉིས་མདུན་ལྕོག་གཅིག་གི་སྟེང་དུ་ཚོང་ནམ་བསྒྲིགས་ལ་བོད་པ་ཚང་གིས་ཁ་སང་ནི་ནམ་ཡང་མི་གླེང་ཟེར།ཁ་སང་ནི་རྒྱབ་ཏུ་སྐྱུར་པའི་ཐལ་བའི་ཕུང་པོ་རེད།ཁ་སང་གིས་ང་ཡི་རྨི་ལམ་བསྐྲུན་མི་ཐུབ་ཟེར།རྒྱ་ནག་གིས་ཁ་སང་ནི་ང་གཉིས་ཚོང་གི་མ་རྩ་ཡིན་པས་མ་རྩ་མེད་པར་ཚོང་ཇི་ལྟར་བརྒྱབ།ང་གཉིས་ཚོང་རྒྱག་པར་ཁ་སང་མདུན་ལྕོག་སྟེང་དུ་ངེས་པར་དུ་འཇོག་དགོས་ཟེར།ནམ་རྒྱུན་བོད་པ་ཚང་གི་མི་ཆེ་འབྲིང་ཆུང་གསུམ་གྱིས་ཁ་ནས་མ་ཎི་ལྟར་བགྲང་པའི་ཚིག་གཅིག་ཡོད་པ་ནི་བདེན་པའི་སྟོབས་ཤུགས་ཞེས་པ་དེ་རེད།ད་དུང་བདེན་པའི་སྟོབས་ལྡན་ན་སུ་དང་གང་ལའང་འཇིགས་མི་དགོས་ཀྱང་ཟེར།འོ་ན་ཁྱོད་ཀྱིས་ཁ་སང་གི་གཏམ་རྒྱུད་གླེང་པར་ཅིའི་ཕྱིར་འཚེར་སྣང་བྱེད་པ་ཡིན།ཁྱེད་ལ་བདེན་པའི་སྟོབས་ཤུགས་མེད་སོང་པ་རེད་དམ།ཡོད་ཀྱང་གཡོ་ཟོལ་གྱི་གཏམ་རྒྱུད་གླགས་མི་རྙེད་པ་རེད་དམ།དེས་ན་ཁྱེད་ལ་ལག་ཆ་བདེན་པའི་སྟོབས་ཤུགས་རང་ལས་མེད་པས་དེས་ཁྱེད་ཀྱི་རྨི་ལམ་མངོན་དུ་འགྱུར་ཐུབ་པའི་ནུས་པ་དང་རེ་བ་མེད་ན་ཁྱེད་ཀྱི་རྨི་ལམ་དུ་རྟག་ཏུ་འཁོར་བའི་སང་ཉིན་གྱི་གངས་ཅན་དེ་ཇི་ལྟར་བཞེངས་ཐུབ།མ་གཞི་ཁྱེད་ཀྱི་སང་ཉིན་འབོད་པའི་རྨི་ལམ་གྱི་རྒྱབ་ལྗོངས་དང་ནུས་ཤུགས་དེ་ཁ་སང་མ་ཡིན་ནམ།ཁ་སང་ནི་སང་ཉིན་གསལ་ཤོས་ཤེས་པའི་གཏན་ཚིགས་གཅིག་པུ་དེ་མ་ཡིན་ནམ།ཁ་སང་ལས་གཞན་པའི་ཁྱེད་ལ་གནས་ལུགས་གང་གིས་སང་ཉིན་གྱི་ལམ་སྣེ་འཁྲིད་ཐུབ་བམ།